Ikt. szám:

#### E L Ő T E R J E S Z T É S

### Szombathely Megyei Jogú Város Városstratégiai, Idegenforgalmi és Sport Bizottságának

### 2019. december 17-i ülésére

**Tájékoztató az önkormányzati utak téli üzemeltetési tervéről**

A helyi közutak kezelésének szakmai szabályairól szóló 5/2004. (I.28.) GKM rendelet 3.3 pontja alapján a közútról a hó eltakarítása és az út síkossága elleni védekezés a helyi közutakon (ideértve a kerékpárutakat, valamint a gyalog- és kerékpárutakat is), továbbá az ingatlanhoz nem csatlakozó burkolt járdán, a gyalogúton, a lépcsőn, a lejtőn és a sétányon a települési önkormányzat feladata. Célja a téli időjárásnak a forgalombiztonságot veszélyeztető hatásait minél nagyobb mértékben mérsékelni.

A helyi közutak kezelésének szakmai szabályairól szóló 5/2004. (I.28.) GKM rendelet megadja a síkosság elleni védekezés ajánlott szolgáltatási szintjeit, melyek az alábbiak:

|  |  |  |
| --- | --- | --- |
| Közútkezelési szolgáltatási osztály | A szórási munka megkezdésének  időpontja, az észleléstől számítva  (óra) | A síkosság megszüntetésének  határideje  (óra) |
| I. | 0,5-1,0 | 4,0 |
| II. | 1,5-2,0 | 6,0 |
| III. | 2,0-3,0 | 8,0 |
| IV-V. | 4,0-5,0 | 24,0 |

Szombathelyen I.-II. osztályba tartozó út (belterületi I. és II. rendű főút) jelenleg nincs. A III. osztályban (belterületi gyűjtőút) 89 útszakasz, a IV. osztályban (belterületi kiszolgáló- és lakóutak) 424 útszakasz található. A IV. közútkezelési szolgáltatási osztályba sorolt közutaknál, az I., a II. és a III. közútkezelési szolgáltatási osztályra előírt feladatok elvégzése után szükséges a személygépkocsival történő járhatóságot biztosítani.

Az Önkormányzat által ellátandó téli üzemeltetési feladatok mértékének határt szab a költségvetés teherbíró képessége. Továbbá az Önkormányzat nem vállalhatja téli üzemeltetésként át azokat a lakosságtól elvárható természetes tennivalókat, amelyek a biztonságos közlekedést megkönnyítik. (pl.: gépkocsik esetén a téli időjárásnak megfelelő téli gumi használat, illetve gyalogos közlekedésnek megfelelő téli lábbeli használatát.) A jogszabályi háttér lehetővé teszi az ún. fehér utak fenntartását. Fehér utak olyan utak, ahol síkosság elleni védekezés nincs, az ellenőrzés csak az útellenőrzés gyakoriságával történik és a hó eltakarítás csak a II., és III. osztályú útszakaszok hó eltakarítása utánra ütemezhető úgy, hogy biztosítsa az út személygépkocsival való járhatóságát. Ebbe az üzemeltetési rendszerbe tartoznak a IV. közútkezelési szolgáltatási osztályba tartozó utak.

A helyi közút kezelőjének minden évben - november 10-ig - téli üzemeltetési tervet indokolt készítenie vagy a téli üzemeltetés végzésére megbízott szervezettel készíttetnie. Ennek megfelelően a téli üzemeltetési terv tartalmazza az üzemeltetés megoldási módját, rendszerét és felelőseit, a szolgáltatás megszervezését, a közutak téli védekezési rendszerbe sorolását, hóakadályok és síkosság elleni védekezés, a hó eltakarítás, az utak és tartozékainak tisztántartását.

A SZOVA NZrt. és a SZOMPARK Kft. elkészítette a 2019. november 10. – 2020. március 31- ig terjedő időszakra vonatkozó téli üzemeltetési tervet, melyet jelen előterjesztés 1. és 2. számú melléklete tartalmaz.

Az előkészítés során az előző évek üzemeltetési tervei lettek felülvizsgálva, beillesztve az újonnan kiépített közterületek, illetve a munkavégzés során szerzett tapasztalatokat és a lakossági jelzéseket is figyelem bevettük

A részletes felülvizsgálat a környezet- és természetvédelem helyi szabályairól szóló 33/2012.(XI.12.) önkormányzati rendelet 12.§-a figyelembevételével történt. Ez kimondja, hogy az **ingatlan tulajdonosa** (kezelője, használója, bérlője) **köteles** **gondoskodni** többek közt **„tömbtelken a különálló egyes épületek gyalogos megközelítésére és körüljárására szolgáló terület tisztántartásáról**, a csapadékvíz zavartalan lefolyását akadályozó anyagok és más hulladékok eltávolításáról, illetve **a téli síkosság mentesítésről és hó eltakarításról”**. Az eddigi tapasztalatok azt mutatják, hogy fenti megfogalmazás főleg a társasházak és lakásszövetkezetek esetében, mindenkinél más és mást jelent a gyakorlatban. A feladat megosztás egyértelművé tétele érdekében javasolt egy informatikai alapú térkép készítése a járda takarítás felelőseinek megjelölésével, melyet a következő téli szezonig az érintettek bevonásával el lehet készíteni, majd azt a város honlapján folyamatosan elérhetővé kell tenni.

A jelenlegi téli üzemeltetési tervet is célszerű a lakossággal fő vonalakban ismertetni, ennek érdekében javaslom a téli üzemeltetési terv Szombathely Megyei Jogú Város honlapján történő közzétételét.

Kérem a Tisztelt Bizottságot, hogy a téli üzemeltetési terv elfogadásáról szóló előterjesztést megtárgyalni és elfogadni szíveskedjék.

**Szombathely, 2019. december …..**

/: Horváth Soma :/

alpolgármester

**Határozati Javaslat**

**…/2019.(XII. 17.) VISB. sz. határozat**

A Városstratégiai, Idegenforgalmi és Sport Bizottság a téli útüzemeltetési tervre vonatkozó tájékoztatót Szombathely Megyei Jogú Város Önkormányzatának Szervezeti és Működési Szabályzatáról szóló 18/2019 (X.31.) Önk. rendelet 54. § (1) bekezdés 39. pontja alapján elfogadja.

1. Felkéri a SZOVA NZrt-t és a SZOMPARK Kft-t, hogy a téli útüzemeltetési tervben (1. és 2. számú melléklet) előírtaknak és a költségvetésben biztosított fedezetnek megfelelően végezze a téli síkosság mentesítési és hó eltakarítási feladatokat Szombathely város területén.
2. Felkéri a Polgármestert, a SZOVA NZrt. vezérigazgatóját és a SZOMPARK Kft. ügyvezető igazgatóját, hogy a téli üzemeltetési tervet a város, illetve a NZrt. honlapján tegye közzé.
3. Felkéri a Polgármestert, hogy készítse el a város egész területére vonatkozóan a járda takarítás felelőseit jelölő digitális térképet, és azt a város honlapján szerepeltesse.

**Felelős**: Tóth Kálmán, a Városstratégiai, Idegenforgalmi és Sport Bizottság elnöke

(a végrehajtás előkészítéséért:

dr. Németh Gábor, a SZOVA NZrt. vezérigazgatója

Kiss Dávid, a SZOMPARK Kft. ügyvezetője

Kalmár Ervin, a Városüzemeltetési és Városfejlesztési Osztály vezetője

Keringer Zsolt, az Informatikai Iroda vezetője

**Határidő:** 1. pont: folyamatos

2. pont: 2019. december 20.

3. pont 2020. november 10.